32000D0710
L 290/29
JURNALUL OFÍCIAL AL UNIUNII EUROPENE
DECIZIA CONSILIULUI
din 7 noiembrie 2000
referitoare la aderarea Comunității Europene la Regulamentul nr. 67 al Comisiei Economice pentru Europa a Organizației Națiunilor Unite privind omologarea echipamentelor speciale ale autovehiculelor care utilizează gaz petrolier lichefiat în sistemul de propulsie
(2000/710/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Decizia 97/836/CE a Consiliului din 27 noiembrie 1997 referitoare la aderarea Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”) (1), în special articolul 3 alineatul (3) și articolul 4 alineatul (2) a doua liniuță,
având în vedere propunerea Comisiei,
având în vedere avizul conform al Parlamentului European (2),
întrucât:
(1)
Versiunea modificată a Regulamentului nr. 67 privind omologarea echipamentelor speciale ale autovehiculelor care utilizează gaz petrolier lichefiat în sistemul de propulsie va înlătura barierele tehnice din calea comerțului cu autovehicule între părțile contractante în ceea ce privește echipamentele speciale montate pe asemenea autovehicule. Cerințele uniforme ale regulamentului respectiv asigură un înalt nivel de siguranță și de protecție a mediului.
(2)
Părțile contractante au fost notificate în legătură cu versiunea modificată a Regulamentului nr. 67, care urmează să intre în vigoare, în toate părțile contractante care nu și-au făcut cunoscută opoziția lor, la data sau datele specificate în documentul respectiv, sub forma unui regulament anexat la Acordul revizuit din 1958.
(3)
Regulamentul nr. 67 ar trebui înglobat în sistemul de omologare a vehiculelor și ar trebui astfel să completeze legislația comunitară care este în prezent în vigoare,
DECIDE:
Articol unic
Comunitatea Europeană aderă la Regulamentul nr. 67 al Comisiei Economice pentru Europa a Organizației Națiunilor Unite privind omologarea echipamentelor speciale ale autovehiculelor care utilizează gaz petrolier lichefiat în sistemul de propulsie, astfel cum a fost modificat și notificat părților contractante, cu condiția ca modificarea să intre în vigoare la data sau datele specificate în documentul respectiv.
Adoptată la Bruxelles, 7 noiembrie 2000.